หุ้นเล็กราคาพุ่งทะยาน (พ.ย.63)
ว่าด้วยเรื่องราคาหุ้นกลุ่มตลาดหลักทรัพย์ เอ็ม เอ ไอช่วงเดือน พ.ย.63 พบว่าราคาหุ้นทยอยปรับตัวให้เห็นมากขึ้น หลักๆ จากการคัดสรร มีหุ้นราคาปรับตัวขึ้นเกิน 15%
ว่าด้วยเรื่องราคาหุ้นกลุ่มตลาดหลักทรัพย์ เอ็ม เอ ไอช่วงเดือน พ.ย.63 พบว่าราคาหุ้นทยอยปรับตัวให้เห็นมากขึ้น หลักๆ จากการคัดสรร มีหุ้นราคาปรับตัวขึ้นเกิน 15%
6 ธ.ค. 2563

เส้นทางนักลงทุน
ว่าด้วยเรื่องราคาหุ้นของกลุ่มตลาดหลักทรัพย์ เอ็ม เอ ไอ (mai) ช่วงเดือนพฤศจิกายน 2563 ที่ผ่านมา จะพบว่าราคาหุ้นทยอยปรับตัวขึ้นมาให้เห็นมากขึ้น เห็นได้หลัก ๆ จากการคัดสรรที่มีหุ้นราคาปรับตัวขึ้นเกิน 15% ได้แก่ OTO, MPG, UPA, EFORL, ZIGA, DIMET, SGF, UEC, JUBILE, SPA, PSTC, 2S, PPM, KK, AKP, TMW, ATP30, VL, BC, ADB และ CAZ
ขณะเดียวกันพบว่าภาพรวมดัชนี mai ปรับตัวขึ้น 16.95 จุด หรือขึ้นไป 5.48% ส่วนหุ้นที่ราคาปรับตัวขึ้นนั้นบางตัวเชื่อว่ายังมีโอกาสปรับตัวขึ้นต่อได้เพราะยังมีปัจจัยบวกหนุน โดยตัวที่น่าสนใจ อาทิ
บริษัท ซิก้า อินโนเวชั่น จำกัด (มหาชน) หรือ ZIGA โดยราคาหุ้นเมื่อวันที่ 30 ต.ค. 2563 อยู่ที่ 2.32 บาท กระทั่งเมื่อวันที่ 30 พ.ย. 2563 ราคาหุ้นอยู่ที่ 2.96 บาท ขึ้นมา 0.64 บาท หรือปรับตัวขึ้นราว 27.59% นับว่าในช่วงเดือนพฤศจิกายนราคาหุ้นมีการปรับตัวขึ้นค่อนข้างเยอะ สามารถให้ผลตอบแทนสูงเลยทีเดียว
อีกอย่างราคาหุ้นในอนาคตยังมีโอกาสปรับตัวขึ้นต่อได้จากปัจจัยบวกว่าด้วยมีการคาดกำไรปี 2563 เติบโตเกิน 189% จากงวดเดียวกันของปีก่อน จากในปัจจุบัน ZIGA มีฐานสมาชิก line official กว่า 5 หมื่นราย และ Facebook กว่า 3 หมื่นราย หนุนการเติบโตของยอดขายออนไลน์อย่างก้าวกระโดด กลุ่มร้านค้าปลีกตามหัวเมืองใหญ่มีการสั่งซื้อท่อเหล็กกัลวาไนซ์และสินค้า New Product จาก ZIGA ไปจำหน่ายโดยตรงเพิ่มมากขึ้น
นอกจากนี้สินค้าของ ZIGA ผ่านร้าน Modern Trade ได้รับความนิยมมากขึ้น เพราะท่อเหล็กกัลวาไนซ์ของแบรนด์ ZIGA เป็นที่ยอมรับของตลาดถึงความทนทาน รวมถึงท่อเหล็กแบรนด์ ZIGA ทุกประเภทเป็นท่อเหล็กกัลวาไนซ์ 100% ซึ่งยังไม่มีคู่แข่งรายใดที่ผลิตท่อเหล็กทุกประเภทเป็นท่อกัลวาไนซ์
ประกอบกับมีการประเมินว่าปี 2564 และปี 2565 จะเติบโตต่อเนื่องจากเพิ่ม Outlet ปีละ 60 สาขา และ New Product ในต้นปี 2564 จะเปิดโรงงานเฟส 3 เพื่อผลิตสินค้าใหม่ของแบรนด์ DAIWA คือ ท่อ Flex ร้อยสายไฟฟ้า ท่อประปากัลวาไนซ์ ซึ่งจะทำให้กำลังการผลิตเพิ่มขึ้นเป็น 1.3 แสนตันต่อปี และมีพื้นที่คลังสินค้าเพิ่มขึ้น
นอกจากนี้ ZIGA ยังมีแผนเปิด Outlet ขายสินค้าของแบรนด์ ZIGA ในปี 2564 และ 2565 ปีละ 60 สาขา โดยจะเป็นรูปสาขาแฟรนไชส์ทั้งหมด แต่เป็นทำเลที่ทาง ZIGA เลือกให้ เช่นในพื้นที่เช่าของร้าน Dynasty Ceramic โดยจังหวัดแรกที่จะบุกคือโคราช รองลงมาคือเชียงใหม่ ซึ่งคาดจะต่อยอดให้กำไรปี 2564 เติบโตอีก 22% ส่วนปี 2565 ผลิตภัณฑ์ที่มีแผนผลิตเพิ่มคือท่อทังสเตน
บริษัท ยูบิลลี่ เอ็นเตอร์ไพรส์ จำกัด (มหาชน) หรือ JUBILE โดยราคาหุ้นเมื่อวันที่ 30 ต.ค. 2563 อยู่ที่ 17.00 บาท กระทั่งเมื่อวันที่ 30 พ.ย. 2563 ราคาหุ้นอยู่ที่ 21.30 บาท ขึ้นมา 4.30 บาท หรือปรับตัวขึ้นราว 25.29% นับว่าในช่วงเดือนพฤศจิกายนราคาหุ้นมีการปรับตัวขึ้นค่อนข้างเยอะ สามารถให้ผลตอบแทนสูงเลยทีเดียว
อีกอย่างราคาหุ้นในอนาคตยังมีโอกาสปรับตัวขึ้นต่อได้จากปัจจัยบวก เนื่องจากทางนักวิเคราะห์มองว่าแนวโน้มยอดขายของ JUBILE จะขยายตัวต่อเนื่องในไตรมาส 4/2563-ไตรมาส 1/2564 หลังจากที่ยอดขายเริ่มฟื้นตัว ล่าสุดอัตราการเติบโตของยอดขายสาขาเดิม (Same Store Sale Growth : SSSG) เริ่มกลับมาเป็นบวกได้แล้วในไตรมาส 4/2563 และสาขาต่าง ๆ ที่ปิดไปชั่วคราวจากผลกระทบของโควิด-19 เริ่มกลับมาเปิดดำเนินการได้ตามปกติ มีการคาดยอดขายไตรมาส 4/2563 จะโตราว 5.7% จากไตรมาสก่อน และ 7.4% จากงวดเดียวกันของปีก่อน โดยประเมินประเด็นบวกดังนี้ รับอานิสงส์โครงการช้อปดีมีคืน และกลุ่มลูกค้างานแต่งงานที่เลื่อนมาจัดงานในช่วงปลายปีนี้จนถึงต้นปีหน้าแทน
บริษัท เอทีพี 30 จำกัด (มหาชน) หรือ ATP30 โดยราคาหุ้นเมื่อวันที่ 30 ต.ค. 2563 อยู่ที่ 0.82 บาท กระทั่งเมื่อวันที่ 30 พ.ย. 2563 ราคาหุ้นอยู่ที่ 0.97 บาท ขึ้นมา 0.15 บาท หรือปรับตัวขึ้นราว 18.29% นับว่าในช่วงเดือนพฤศจิกายนราคาหุ้นมีการปรับตัวขึ้นค่อนข้างเยอะ สามารถให้ผลตอบแทนสูงเลยทีเดียว
อีกอย่างราคาหุ้นในอนาคตยังมีโอกาสปรับตัวขึ้นต่อได้จากปัจจัยบวก เนื่องจากโมเมนตัมไตรมาส 4/2563 คาดรายได้และกำไรจะเป็นจุดสูงสุดของปี หนุนจากรายได้ที่เร่งขึ้นจากลูกค้าเดิมที่กลับมาดำเนินงานปกติ ยกเว้นกลุ่มท่องเที่ยว ซึ่งคิดเป็นสัดส่วนน้อยกว่า 5% ของพอร์ต บวกกับเริ่มให้บริการลูกค้ารายใหม่ในปลายเดือน พ.ย. อีก 1 ราย ด้วยรถบัส 4 คัน และรถตู้ 10 คัน อย่างไรก็ดี แม้คาดมีค่าใช้จ่ายการเตรียมรถเพื่อให้บริการลูกค้าในปีหน้าเข้ามาบางส่วน แต่คาดอัตรากำไรขั้นต้นยังทรงตัวดี ตามทิศทางของรายได้ และการเน้นควบคุมต้นทุน อาทิ ปรับไปใช้น้ำมัน B10
นอกจากนี้ บริษัทได้รับสัญญาให้บริการรับส่งพนักงานโรงงานอุตสาหกรรมลูกค้ารายใหม่ 3 ราย และต่อสัญญาลูกค้ารายเดิม 1 ราย ดังนี้
1.บริษัทได้เริ่มการให้บริการรับส่งพนักงานให้กับบริษัท ไทยไฟน์ ซินเตอร์ จำกัด ในนิคมอุตสาหกรรมอีสเทิร์นซีบอร์ด จังหวัดระยอง ด้วยรถบัสปรับอากาศ จำนวน 4 คัน และรถตู้ปรับอากาศ 11 คัน โดยเริ่มให้บริการตั้งแต่วันที่ 23 พ.ย. 2563 จนถึง 22 พ.ย. 2566
2.บริษัทได้รับการยืนยัน เป็นผู้ถูกคัดเลือกในการให้บริการรับส่งพนักงานให้กับบริษัท ไทยโพลีคาร์บอเนต จำกัด ในนิคมอุตสาหกรรมผาแดง จังหวัดระยอง ด้วยรถบัสปรับอากาศจำนวน 3 คัน โดยเริ่มให้บริการตั้งแต่วันที่ 1 ม.ค. 2564 จนถึง 31 ธ.ค. 2568 และขณะนี้บริษัทอยู่ในขั้นตอนการจัดหารถบัสปรับอากาศเพื่อให้บริการต่อไป
3.บริษัทได้รับการยืนยันเป็นผู้ถูกคัดเลือกในการให้บริการรับส่งพนักงานให้กับบริษัท มิตซูบิชิ อิเลคทริค ไทย ออโต้-พาร์ท จำกัด ในเขตอุตสาหกรรมสยามอีสเทิร์น จังหวัดระยอง ด้วยรถบัสปรับอากาศจำนวน 34 คัน และรถตู้ปรับอากาศ 8 คัน โดยเริ่มให้บริการตั้งแต่วันที่ 1 ก.ค. 2564 จนถึง 30 มิ.ย. 2569 และขณะนี้บริษัทอยู่ในขั้นตอนการจัดทำสัญญาการให้บริการและจัดหารถบัสและรถตู้เพื่อให้บริการต่อไป
4.สัญญาการให้บริการรับส่งบุคลากรของบริษัท อีเลคโทรลักซ์ (ประเทศไทย) จำกัด ลงวันที่ 19 พ.ย. 2558 ซึ่งจะสิ้นสุดสัญญาลงวันที่ 28 ก.พ. 2564 นั้น บริษัทได้รับการพิจารณาเป็นผู้ให้บริการและอยู่ระหว่างการจัดทำสัญญาการให้บริการรับส่งบุคลากรต่อไป
อย่างไรก็ดี จากหุ้นทั้งหมดที่ปรับตัวขึ้นนั้นจะยังคงมีหุ้น ZIGA, JUBILE, ATP30 มีโอกาสปรับตัวขึ้นต่อได้จากปัจจัยบวกหนุน!!!
…
